text: Træneren nød målløs kamp
  11 april 2016 kl. 20.32
  Esbjerg fB forsvarede sig godt i Farum og fik det ene point med hjem i mandagens superliga-kamp. Og træneren nød sit holds defensive indsats.
  Esbjerg spillede 0-0 med FC Nordsjælland. Og hvis man er til spektakulære mål og flot spil, så var det ikke en underholdende kamp. Men Esbjergs træner, Jonas Dal, nød den målløse kamp.
  - Det var ikke meget de kom til i dag, og de to redninger som Højbjerg havde, det var på langskud, siger træner Jonas Dal til klubbens hjemmeside. Men vi gjorde det rigtig godt defensivt. Jeg stod og nød, at mit hold var så dygtigt organiseret defensivt, og så var jeg lidt ærgerlig over, at vi ikke producerede mere offensivt, sagde Jonas Dal.
  Esbjerg kunne avancere med en sejr, men det blev det altså ikke til.
  Kort inden kampen offentliggjorde Esbjerg, at klubben netop har forlænget kontrakten med Jeppe Brinch frem til sommeren 2019.
  Han blev tilknyttet klubben for kun fire måneder siden - og har gjort det så godt, at den nye kontrakt går til 2019.
  